Confederaţia Naţională pentru Antreprenoriat Feminin (CONAF) Sucursala Giurgiu a organizat în premieră semifinala judeţeană "Maratonul pentru Educaţie Antreprenorială" - ediţia a II a, competiţie de planuri de afaceri, parte a programului naţional omonim adresat liceenilor şi organizat în parteneriat cu Ministerul Educaţiei, Universitatea de Vest din Timişoara, Autoritatea de Supraveghere Financiară şi Asociaţia Naţională a Antreprenorilor, potrivit Agerpres.
Potrivit unui comunicat al CONAF, în cadrul etapei judeţene, organizate în parteneriat cu Inspectoratul Judeţean Giurgiu, Teatrul Tudor Vianu Giurgiu, Consiliul Judeţean Giurgiu şi Primăria Municipiului Giurgiu, au fost premiate cele mai bune planuri de afaceri prezentate de cele 6 echipe formate din 27 de liceeni de la 3 licee giurgiuvene. Anul acesta programul se va desfăşura în 20 de judeţe, urmând ca marea finală să fie organizată pe 23 mai, la Bucureşti.
De la începutul anului, 600 de liceeni de la 5 licee din judeţul Giurgiu au participat la orele de educaţie antreprenorială, susţinute de antreprenori voluntari, în cadrul "Maratonului pentru Educaţie Antreprenorială", un parcurs educaţional conceput pentru a-i susţine în explorarea vocaţiei şi în dezvoltarea competenţelor antreprenoriale aplicabile în mediul de afaceri real, şi care culminează cu competiţia de planuri de afaceri.
Marele premiu al semifinalei a fost adjudecat de elevii Liceului Tehnologic "Dimitrie Bolintineanu" din Bolintin-Vale care l-au avut ca profesor coordonator pe Ioana-Andreea Dobrin, cu proiectul "MISTY". Proiectul lor presupune producţia home-made de lumânări exclusiv din ceară naturală de soia, care au încorporată câte o bijuterie surpriză din argint, fiind perfecte atât pentru propriul răsfăţ, cât şi pentru un cadou deosebit.
Pe locul al doilea s-a clasat proiectul numit "Happy Garden", creat de elevii aceluiaşi liceu care au avut ca profesor coordonator pe Elena Ştefan. Ideea lor de afacere constă în prestarea serviciilor de amenajare a balcoanelor, sălilor de evenimente şi conferinţe, pereţilor vii şi teraselor, grădinii şi comercializarea de accesorii şi produse necesare întreţinerii plantelor.
Locul al treilea a revenit proiectului "VR Escape Room Cafe", care presupune o cafenea care oferă experienţe VR Escape Room interactive. Proiectul este realizat de altă echipă a Liceului Tehnologic "Dimitrie Bolintineanu" din Bolintin-Vale împreună cu profesor coordonator Andreea Bianca Constantin, precizează CONAF.
Cele trei echipe finaliste au fost răsplătite cu premii în bani. Echipa clasată pe locul I a primit un premiu în valoare de 3.000 de lei, cea de pe locul II a fost premiată cu 2.000 de lei, în timp ce echipa de pe locul III a fost recompensată cu 1.000 de lei. Mai mult decât atât, călătoria lor spre succes nu se opreşte aici. Echipele finaliste vor participa la marea finală din Bucureşti, unde îşi vor măsura forţele cu cei mai buni dintre cei buni.
"Raportul publicat de Fondului Monetar de Investiţii arată că aproape 40% dintre joburile existente la nivel internaţional sunt expuse la inteligenţa artificială care, conform Goldman Sachs ar putea înlocui până la 300 de milioane de locuri de muncă, până în anul 2030, fenomen care va afecta aproximativ 25% dintre sarcinile de muncă din SUA şi Europa şi chiar dacă pe noi adulţii ne sperie, liceenii din Giurgiu ne-au demonstrat nu numai că pot ţine pasul cu schimbarea, dar o şi pot stăpâni", a declarat Cristina Chiriac, preşedintele CONAF.
În cea de a doua ediţie a "Maratonului pentru Educaţie Antreprenorială", începând cu luna ianuarie şi până în prezent, au participat la orele de educaţie antreprenorială peste 15.000 de elevi din peste 130 de licee din 40 de localităţi din ţară, din 20 de judeţe. Orele de educaţie antreprenorială au fost susţinute de peste 150 de antreprenori. Etapele judeţene au debutat pe 21 martie la Galaţi. De anul acesta programul a fost preluat şi de către Republica Moldova.
Agenţia Naţională de Presă AGERPRES este unul dintre partenerii media ai evenimentului.
Confederaţia Naţională pentru Antreprenoriat Feminin (CONAF) este cea mai puternică confederaţie din România care militează pentru eficientizarea dialogului cu autorităţile, conlucrarea pentru elaborarea de politici publice care să conducă la creştere economică sustenabilă şi sprijină antreprenorii, recunoscându-le meritele. CONAF reprezintă cea mai mare entitate de acest gen din România, o organizaţie care promovează şi susţine antreprenoriatul românesc, lucru fără precedent, care deschide orizonturi de colaborare şi cooperare atât pe plan intern cât şi internaţional.
CONAF are în componenţa sa două federaţii, 12 patronate, 20 asociaţii, 27 sucursale şi peste 5.500 de companii, peste 170.000 de angajaţi.